b'\n_START_ARTICLE_\nAnders Eldrup\n_START_SECTION_\nBaggrund\n_START_PARAGRAPH_\nAnders Eldrup er f\xc3\xb8dt i Ebeltoft i Danmark. Han blev student fra Gren\xc3\xa5 Gymnasium i 1967 og begyndte samme \xc3\xa5r p\xc3\xa5 Institut for Statskundskab p\xc3\xa5 Aarhus Universitet, hvorfra han blev kandidat i 1972. Siden 1994 har han v\xc3\xa6ret gift med Merete Eldrup.\n_START_SECTION_\nRigsrevisionen og Finansministeriet\n_START_PARAGRAPH_\nAnders Eldrup indledte sit professionelle forl\xc3\xb8b omkring samme tid som Danmark blev ramt af den f\xc3\xb8rste oliekrise. F\xc3\xb8r oliekrisen fik Danmark over 90 procent af sin energi fra olie og over 90 procent af olien var importeret fra Mellem\xc3\xb8sten. Oliekrisen gjorde, at oliepriserne blev firedoblet og det slog igennem p\xc3\xa5 betalingsbalancen, hvis underskud blev fordoblet p\xc3\xa5 to \xc3\xa5r. Eldrup har beskrevet hvordan den f\xc3\xb8rste oliekrise viste ham, hvor farligt det kan v\xc3\xa6re at l\xc3\xa6gge alle sine \xc3\xa6g i en kurv. _NEWLINE_1970\xe2\x80\x99ernes d\xc3\xa5rlige \xc3\xb8konomi fortsatte ind i 1980\xe2\x80\x99erne og Eldrup har refereret til den tidligere finansminister Knud Heinesens ord fra 1979 om, hvordan Danmark havde kurs mod den \xc3\xb8konomiske afgrund. If\xc3\xb8lge Eldrup selv blev det hans m\xc3\xa5l at bidrage til, at Danmarks \xc3\xb8konomi kom p\xc3\xa5 fode igen. I 1980\xe2\x80\x99erne arbejdede han is\xc3\xa6r med reformer af statens budgetstyring og med en revideret model for budgetsamarbejdet mellem staten og kommunerne._NEWLINE_I 1991 blev Anders Eldrup udn\xc3\xa6vnt til departementschef i Finansministeriet. Som departementschef s\xc3\xb8gte han at omstrukturere Finansministeriet og at placere ministeriet mere centralt. Det skete blandt andet gennem Nyrup-regeringens indflydelsesrige \xc3\x98konomiudvalg. Udvalget bestod af de ledende ministre i regeringen og Eldrup var dets sekret\xc3\xa6r. Samtidig var Eldrup formand for den styregruppe, som forberedte m\xc3\xb8derne i \xc3\x98konomiudvalget og som bestod af departementscheferne fra de vigtigste ministerier. Styregruppen og \xc3\x98konomiudvalget forberedte en lang r\xc3\xa6kke af 90\xe2\x80\x99ernes politiske reformer._NEWLINE_I 2001 skiftede Anders Eldrup Finansministeriet ud med DONG efter n\xc3\xa6sten 30 \xc3\xa5r i ministeriet under skiftende borgerlige og socialdemokratiske finansministre. Under Henning Dyremose og Mogens Lykketoft var Eldrup selv departementschef.\n_START_SECTION_\nDONG\n_START_PARAGRAPH_\nOver de n\xc3\xa6ste \xc3\xa5r stod han i spidsen for forvandlingen af DONG til DONG Energy, som en fusion mellem DONG og fem andre danske energiselskaber; Elsam, Energi E2, Nesa, K\xc3\xb8benhavns Energi og Frederiksberg Forsyning. Med fusionen gik DONG fra at v\xc3\xa6re et dansk selskab, der importerede og handlede med naturgas til at v\xc3\xa6re en nordeurop\xc3\xa6isk energivirksomhed, der producerer og handler str\xc3\xb8m, varme, olie og gas og distribuerer str\xc3\xb8m og gas. Fusionen var en af Danmarkshistoriens st\xc3\xb8rste._NEWLINE_I efter\xc3\xa5ret 2008 udtalte Anders Eldrup for f\xc3\xb8rste gang, at DONG Energy skulle g\xc3\xa5 fra at v\xc3\xa6re en virksomhed, hvor store dele af elektriciteten og str\xc3\xb8mmen produceres ved hj\xc3\xa6lp af fossile br\xc3\xa6ndsler til en virksomhed, hvor vedvarende energi dominerer (kilde). Visionen blev kaldt 85/15 fordi omkring 85 procent af DONG Energy\xe2\x80\x99s str\xc3\xb8m og varmeproduktion i dag kommer fra fossile br\xc3\xa6ndstoffer mens 15 procent kommer fra vedvarende energi. I 2009 blev der sat \xc3\xa5rstal p\xc3\xa5 denne vision: Inden 2040 skal br\xc3\xb8ken v\xc3\xa6re vendt p\xc3\xa5 hovedet, s\xc3\xa5ledes at 85 procent i stedet kommer fra vedvarende energi. Fra 2020 skal allerede halvdelen komme fra vedvarende energi._NEWLINE_Eldrup har ved flere lejligheder opfordret politikerne der deltager i de internationale klimaforhandlinger, til at vedtage ambiti\xc3\xb8se og langsigtede CO\xe2\x82\x82-reduktionsm\xc3\xa5l, s\xc3\xa5 der kan komme en h\xc3\xb8j pris p\xc3\xa5 CO\xe2\x82\x82 og det dermed bliver dyrt at forurene._NEWLINE_Anders Eldrup blev d. 12. marts 2012 bortvist som direkt\xc3\xb8r i DONG Energy. \xc3\x85rsagen var if\xc3\xb8lge bestyrelsesformand Fritz Schur at Anders Eldrup har ageret uden om sine bef\xc3\xb8jelser og om bestyrelsen. Fyringen kommer kort tid efter at Rigsrevisionens har igangsat en unders\xc3\xb8gelse af DONG Energy omkring muligt fr\xc3\xa5seri. Fyringen medf\xc3\xb8rte en voldgiftssag, som Eldrup vandt.\n_START_SECTION_\nBestyrelsesposter, tillidshverv, og medlemskaber\n_START_PARAGRAPH_\nAnders Eldrup er formand for Copenhagen Cleantech Cluster samt Offshoreenergy.dk (tidligere Offshore Center Danmark). Han sidder derudover i en r\xc3\xa6kke bestyrelser blandt andet i Rockwool Foundation, Terma A/S, Lindoe Offshore Renewables Center (foundation), Experimentarium og Danmarks Tekniske Universitet._NEWLINE_I 2010 var Anders Eldrup en af stifterne bag Green Growth Leaders (GGL), der arbejder for at accelerere gr\xc3\xb8n v\xc3\xa6kst, med en vision om at skabe blomstrende gr\xc3\xb8nne \xc3\xb8konomier og samfund. I dag er Eldrup medlem af r\xc3\xa5det._NEWLINE_Eldrup er ogs\xc3\xa5 medlem i VL-gruppe 1._NEWLINE_Eldrup har ogs\xc3\xa5 v\xc3\xa6ret deltager i Bilderberggruppens konferencer i 2001, 2002, 2003, 2004, 2005, 2006, 2007, 2008, 2009 og 2010._NEWLINE_Siden 1999 har han v\xc3\xa6ret Ridder af 1. grad af Dannebrog.'